書樓考甫梅花百詠因徐直孺寄考甫
作者：方岳
朝代：宋

paragraphs: 以詩鳴者累百輩，誰與梅花可相配。
只傳冰影月香詩，直到如今美無對。
疎籬把住橫斜枝，了不肯受春風知。
自非冰腸雪洗髓，向渠正爾難爲辭。
恨君不識林和靖，雪沍西湖老孤詠。
恨我不識樓考甫，角聲吹殘霜月苦。
兒曹但賞瓊瑶句，持與梅花相爾汝。
夜深不道瑣窗寒，浥盡花香花有語。